Synir Árons, skiftir sundur í flokkar, vóru Nádab, Ábihu, Eleazar og Ítámar. Men Nádab og Ábihu doyðu undan faðir sínum og áttu ongar synir, og soleiðis fingu Eleazar og Ítámar prestadømið. Saman við Zádoki av sonum Eleazars og Áhimeleki av sonum Ítámars skifti Dávid teir sundur í embætisflokkar eftir tænastu teirra. Men tá ið tað kom í ljós, at synir Eleazars høvdu fleiri yvirmenn enn synir Ítámars, vórðu teir soleiðis sundurskiftir, at synir Eleazars fingu sekstan ættarhøvdingar og synir Ítámars átta. Og teir skiftu báðar flokkarnar sundur við lutkasti; tí at bæði av sonum Eleazars og sonum Ítámars vórðu heilagir høvdingar og Guðshøvdingar valdir. Ríkisritarin Sjemaja Netánelsson, ein av Levitunum, skrásetti teir, meðan kongur var hjá og høvdingarnir Zádok prestur, Áhimelek Ebjatarsson og ættarhøvdingar prestanna og Levitanna; hvørja ferð ein ætt av Ítámari varð frátikin, vórðu tvær ættir av Eleazari frátiknar. Fyrsti luturin fell á Jójarib, annar á Jedaja, triði á Hárim, fjórði á Seorim, fimti á Malkija, sætti á Mijjamin, sjeyndi á Hakkoz, áttandi á Ábija, níggjundi á Jesjua, tíggjundi á Sjekanja, ellivti á Eljasjib, tólvti á Jákim, trettandi á Huppa, fjúrtandi á Jisjbáal, fimtandi á Bilga, sekstandi á Immer, seytjandi á Hezir, átjandi á Happizzez, nítjandi á Petaja, tjúgundi á Jehezkel, tjúgundi og fyrsti á Jákin, tjúgundi og annar á Gámul, tjúgundi og triði á Delaja, tjúgundi og fjórði á Máazja. Hetta var tann skipan, sum teir skuldu gera tænastu eftir, tá ið teir gingu inn í Guðs hús, eins og Áron, ættarfaðir teirra, hevði fyriskipað samsvarandi tí, sum Harrin, Ísraels Guð, hevði boðið honum. Viðvíkjandi hinum Levitunum var Sjúbael ein av eftirkomarum Amrams og Jedeja ein av eftirkomarum Sjúbaels; av sonum Rehabja var Jissjija høvdingi, av Jizharitunum Sjelomot, av sonum Sjelomots Jáhat. Synir Hebrons: Fyrsti Jerija høvdingi, annar Ámarja, triði Uzziel, fjórði Jekámeam. Av sonum Uzziels: Mika, av sonum Mika Sjámir; bróðir Mika Jissjija; av sonum Jissjija Zekarja. Synir Merari: Máli, Musji og synir Jáasija sonar hans. Synir Uzzia Merarisonar: Sjóham, Zakkur og Ibri. Av Máli var Eleazar komin; hann átti ongar synir, og Kisj; ein av sonunum hjá Kisj var Jerameel. Synir Musji: Máli, Eder og Jerimot. Hesir vóru eftirkomarar Levitanna eftir ættum teirra. Eisini teir kastaðu lut eins og frændur teirra synir Árons, meðan Dávid kongur var hjá og Zádok og Áhimelek og ættarhøvdingar prestanna og Levitanna, ættarhøvdingarnir eins og yngru frændur teirra.